**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL laimos sireikienės SKYRIMO Į KlAIPĖDOS LOPŠELIO-DARŽELIO „ŽELMENĖLIS“ DIREKTORIAUS PAREIGAS“**

**1. Sprendimo projekto esmė, tikslai ir uždaviniai.**

2019 m. lapkričio 19 d. įvyko konkursas Klaipėdos lopšelio-darželio „Želmenėlis“ direktoriaus pareigoms eiti. Šiuo sprendimo projektu prašome skirti konkursą laimėjusį asmenį Laimą Sireikienę į Klaipėdos lopšelio-darželio „Želmenėlis“ direktoriaus pareigas penkerių metų kadencijai.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas gavus konkursą laimėjusios Laimos Sireikienės 2019 m. gruodžio 6 d prašymą Nr. R1-8348 skirti ją nuo 2020 m. sausio 7 d. Klaipėdos lopšelio-darželio„Želmenėlis“ direktore.

Lietuvos Respublikos vietos savivaldos įstatymo 16 straipsnio 2 dalies 21 punkte nurodyta, kad išimtinė savivaldybės tarybos kompetencija yra *savivaldybės mokymo ir auklėjimo (toliau – švietimo) įstaigų vadovų skyrimas į pareigas ir atleidimas iš jų teisės aktų nustatyta tvarka.*

Švietimo įstaigų vadovai skiriami į pareigas penkeriems metams konkurso būdu, savivaldybės tarybos sprendimu. Konkursas organizuojamas vadovaujantis Konkurso valstybinių ir savivaldybių švietimo įstaigų (išskyrus aukštąsias mokyklas) vadovų pareigoms eiti tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 1 d. įsakymu Nr. V-1193 (toliau–Tvarkos aprašas).

Konkurso metu komisija atrenka pretendentą, geriausiai pasirengusį eiti konkrečios švietimo įstaigos vadovo pareigas, pagal Tvarkos apraše pateiktas Vertinimo pastabų lenteles įvertina pretendentus. Pretendentų konkursinį balą sudaro pretendento kompetencijų vertinimo ataskaitos ir konkurso metu surinktų balų suma.

2019 m. lapkričio 19 d. vykusiame konkurse į Klaipėdos lopšelio-darželio „Želmenėlis“ direktoriaus pareigas dalyvavo vienintelė pretendentė Laima Sireikienė, iš galimos maksimalios 5balų komisijos narių skiriamos konkursinio balo dalies surinko 4,74 balo ir paskelbta laimėjusia konkursą.

**3. Kokių rezultatų laukiama.**

Bus paskirta Klaipėdos lopšelio-darželio „Želmenėlis“ vadovė.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Švietimo įstaigos vadovo darbo užmokestis nustatomas pagal Lietuvos Respublikos valstybės ir savivaldybių įstaigų darbuotojų darbo apmokėjimo įstatymą (toliau Darbo apmokėjimo įstatymas) ir Klaipėdos miesto savivaldybės biudžetinių įstaigų vadovų darbo apmokėjimo sistemos aprašą, patvirtintą Klaipėdos miesto savivaldybės tarybos 2018 m. rugsėjo 27 d. sprendimu Nr. T2- 196 (toliau Aprašas).

Vadovaujantis Darbo apmokėjimo įstatymo 8 straipsnio 2 dalimi, mokyklų vadovų, jų pavaduotojų ugdymui pareiginės algos pastovioji dalis nustatoma pagal Darbo apmokėjimo įstatymo 5 priedo VIII skyrių, atsižvelgiant į mokykloje ugdomų mokinių skaičių, pedagoginio darbo stažą ir veiklos sudėtingumą. Vadovaujantis Aprašo 10. punktu, papildomai atsižvelgiama į vadovavimo tai švietimo įstaigai darbo stažą, vadovavimą švietimo įstaigai su specialiosios mokyklos ar specialiojo ugdymo grupės paskirtimi, įgyvendinamų ugdymo programų skaičių.

Klaipėdos lopšelyje-darželyje „Želmenėlis“ ugdomų mokinių skaičius yra 173. Laima Sireikienė turi daugiau kaip 15metų pedagoginio darbo stažą, vadovavimo tai švietimo įstaigai darbo stažo neturi. Klaipėdos lopšelis-darželis „Želmenėlis“ nėra švietimo įstaiga su specialiosios mokyklos ar specialiojo ugdymo grupės paskirtimi, įstaiga nėra įgyvendinanti netradicinio ugdymo sampratos elementus, todėl, vadovaujantis Aprašo priedu, pareiginės algos pastoviosios dalies koeficiento dydis – 9,92 pareiginės algos baziniais dydžiais.

**6. Lėšų poreikis sprendimo įgyvendinimui.**

Nuo 2020 m. sausio 7 d. būtų taikomas pareiginės algos pastoviosios dalies koeficientas 9,92 pareiginės algos baziniais dydžiais.

Metinis įstaigos vadovo darbo užmokesčio fondas sudarytų 20951 Eur su socialinio draudimo įmokomis.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – biudžetinė įstaiga turės vadovę.

PRIDEDAMA:

1. Pretendentų Klaipėdos lopšelio-darželio „Želmenėlis“ direktoriaus pareigoms eiti konkurso 2019m.lapkričio 19 d. protokolo Nr. ADM-548 išrašas, 1 lapas;
2. Laimos Sireikienės 2019 m. gruodžio 6 d. prašymo Nr. R1-8348 „Dėl priėmimo į direktoriaus pareigas“ kopija, 1 lapas;
3. Teisės aktų išrašas, 4 lapai;
4. Lietuvos Respublikos specialiųjų tyrimų tarnybos 2019-12-03 raštas Nr. 4-01-10240, 1 lapas.

Personalo skyriaus vedėja Inga Gelžinytė-Litinskienė